Hetemäki: Teknologia ja globalisaatio voivat lisätä työttömyyttä entisestään – parempi koulutus välttämättömyys

Työllisyysaste uhkaa jäädä niin pieneksi, ettei se enää pysty turvaamaan julkisen talouden kestävyyttä, valtiosihteeri Martti Hetemäki kirjoittaa Työpoliittisessa aikakauskirjassa. Työttömyyden lääkkeeksi hän tarjoaa koulutusta ja työmarkkinoiden joustoja.

Suomen työllisyysaste uhkaa jäädä niin matalaksi, että julkinen talous ei välttämättä sitä kestä. Samaan aikaan esimerkiksi automatisaatio ja globalisaatio uhkaavat heikentää työllisyyttä entisestään.

Martti Hetemäki­

Tätä synkkää tulevaisuuden­kuvaa hahmottelee valtio­varain­ministeriön korkein virkamies, valtio­sihteeri Martti Hetemäki, jonka aihetta käsittelevä artikkeli on julkaistu Työpoliittisen aikakaus­kirjan 60-vuotis­juhlanumerossa.

Hetemäki summaa yhteen ja tulkitsee erilaisten tutkimusten ja selvitysten tuloksia. Hän korostaa, että työllisyysaste on voimakkaasti sidoksissa koulutustasoon. Esimerkiksi perusasteen koulutuksen saaneiden työllisyysaste on vain 43 prosenttia, kun taas korkeakoulututkinnon suorittaneilla se on kaksinkertainen, 86 prosenttia.

– Koulutus on myös ilmeisen hyvä vakuutus teknologian ja globalisaation aiheuttaman työttömyyden varalta, Hetemäki kirjoittaa.

Suomessa naiset ovat selvästi koulutetumpia kuin miehet, Hetemäki muistuttaa. Hän nostaa esiin myös toisen miehiä ja naisia erottavan seikan: pienituloisten osuuden. Esimerkiksi 25–34-vuotiaiden miesten joukossa pienituloisuus on yli kaksi kertaa niin yleistä kuin samanikäisillä naisilla.

Jos et näe upotettua grafiikkaa yläpuolella, voit katsoa sen täältä.

Hetemäki katsoo, että riittävän koulutuksen lisäksi työllisyyden vahvistamiseksi tarvitaan hyvin toimivia, joustavia työmarkkinoita. Hän huomauttaa, että työttömyyden keskimääräisen keston perusteella Suomen työmarkkinat toimivat nykyisellään hyvin huonosti.